Tarybos reglamentas (EB) Nr. 1766/98
1998 m. liepos 30 d.
dėl Europos bendrijos ir Europos atominės energijos bendrijos, kaip vienos šalies, prisijungimo prie 1993 m. spalio 25 d. Kanados, Švedijos, Ukrainos ir Jungtinių Amerikos Valstijų Susitarimo dėl mokslo ir technologijų centro Ukrainoje įsteigimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 235 straipsnį kartu su 228 straipsnio 2 dalies antru sakiniu ir 228 straipsnio 3 dalies pirma pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi Europos bendrijos ir Europos atominės energijos bendrijos, kaip vienos šalies, prisijungimas prie 1993 m. spalio 25 d. Kanados, Švedijos, Ukrainos ir Jungtinių Amerikos Valstijų Susitarimo dėl mokslo ir technologijų centro Ukrainoje įsteigimo padės pasiekti Bendrijų tikslus,
kadangi šio reglamento priėmimui Europos bendrijos steigimo sutartyje nenumatyta jokių kitų įgaliojimų, išskyrus numatytuosius 235 straipsnyje,
PRIĖMĖ ŠĮ REGLAMENTĄ:
1 straipsnis
Bendrijos vardu patvirtinamas Europos bendrijos, veikiančios kartu su Europos atominės energijos bendrija (toliau - Europos Bendrijos) kaip viena šalis, prisijungimas prie 1993 m. spalio 25 d. Kanados, Švedijos, Ukrainos ir Jungtinių Amerikos Valstijų Susitarimo dėl mokslo ir technologijų centro Ukrainoje įsteigimo, su pakeitimais, padarytais 1997 m. liepos 7 d. protokolu (toliau - Susitarimas), ir Europos Bendrijų deklaracijos dėl Susitarimo I straipsnio.
2 straipsnis
Tarybos pirmininkas yra įgaliojamas pasirašyti Bendriją įpareigojantį prisijungimo dokumentą ir apie tai pranešti Mokslo ir technologijų centro vykdančiajam direktoriui bei kitoms Susitarimo šalims.
Prisijungimo dokumento, Susitarimo, įskaitant protokolą, ir deklaracijos tekstai pridedami prie šio reglamento.
3 straipsnis
1. Mokslo ir technologijų centro Ukrainoje (toliau - Centras) valdančiojoje taryboje Europos Bendrijoms atstovauja Tarybai pirmininkaujanti valstybė narė ir Komisija, kurios kiekviena paskiria į ją po vieną atstovą atstovauti Europos Bendrijoms.
2. Už su Centru susijusių reikalų tvarkymą paprastai atsakinga Komisija.
Taryba yra išsamiai ir tinkamu laiku prieš Centro valdančiosios tarybos posėdžius informuojama apie šiuose posėdžiuose teikiamus nagrinėti klausimus ir su jais susijusius Komisijos ketinimus.
Nepažeidžiant 3 dalies, Komisija atstovauja Europos Bendrijas ir išreiškia jų poziciją valdančiojoje taryboje.
3. Susitarimo III straipsnio vi punkte bei V ir XIII straipsniuose aptariamais klausimais Europos Bendrijų poziciją nustato Taryba ir ją paprastai išreiškia pirmininkaujanti šalis, išskyrus tuos atvejus, kai Taryba nusprendžia kitaip.
IV straipsnio B dalies i ir v punktuose bei IV straipsnio D dalyje aptariamais klausimais, ypač tose srityse, kuriose daugiausia patirties ir specialių žinių turi valstybės narės, Europos Bendrijų poziciją nustato Taryba ir ją paprastai išreiškia Komisija, išskyrus tuos atvejus, kai Taryba nusprendžia kitaip.
4. Nustatant Europos Bendrijų poziciją, kaip numatyta 3 dalyje, Taryba sprendžia kvalifikuota balsų dauguma. Taryba veikia paprasta balsų dauguma priimdama sprendimą, pagal kurį, vadovaujantis ankstesne dalimi, Bendrijų poziciją, kitaip nei įprasta, išreiškia pati Taryba, o ne Komisija arba pirmininkaujanti šalis, priklausomai nuo konkretaus atvejo.
5. Sprendimai dėl projektų, kuriuos atskirai arba bendrai finansuoja Europos Bendrijos, bus priimami vadovaujantis Reglamento (Euratomas, EB) Nr. 1279/96 [2] 8 straipsnyje ar kitame jį pakeičiančiame akte nustatyta tvarka.
4 straipsnis
Centras turi juridinio asmens statusą ir naudojasi plačiausia teisių apimtimi, kuri suteikiama juridiniams asmenims pagal Bendrijoje taikomus teisės aktus, ir visų pirma jis turi teisę sudaryti sutartis, įsigyti kilnojamojo ar nekilnojamojo turto bei juo disponuoti ir būti šalimi teismo procesuose.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. liepos 30 d.